Document ID: /roh_data/filtered/fineweb-2-filterrobots_roh.jsonl.gz/45217

Pilotas e pilots da la societad aviatica Eurowings fan chauma. Da glindesdi fin mesemna croda perquai quasi mintg'auter sgol dad Eurowings ora. Millis passagieras e passagiers èn pertutgads – er en Svizra. A l'eroport da Turitg per exempel èn tut ils sgols dad Eurowings stritgads damaun.
Ils sindicats dad Eurowings avevan appellà venderdi a chaumas per cuntanscher megliers temps da lavur e pli autas pajas. Gia l'entschatta d’october avevan pilotas e pilots dad Eurowings fatg in di chauma.